Pärnus toimub noorte segakooride konkurss-festival
14.-15. märtsil toimub Pärnus Veljo Tormise 90. sünniaastapäevale pühendatud X Eesti noorte segakooride konkurss-festival, mis toob Pärnusse üle 500 laulja kõikjalt Eestist.
Festivali kunstiline juht on Janne Fridolin.
Festivalil osaleb 13 koori Keilast, Kuressaarest, Pärnust, Raplast, Tartust, Tallinnast ja Viljandist. Konkurss-festival ja emakeelepäevale pühendatud festivalikontsert toimuvad Pärnu kontserdimajas ja on avatud kõigile koorimuusikasõpradele. Festivalikontsert toimub ka Tori Eesti Sõjameeste Mälestuskirikus.
Noortekoorid võistlevad kahes kategoorias, konkursi kohustuslikud laulud on pärit Veljo Tormise loomingust. Žüriisse kuuluvad dirigent ja laulupidude üldjuht Heli Jürgenson, laulja ning hääleseadja Triin Ella ja üks tunnustatumaid Läti noori dirigente, aastaid Läti tuntud vokaalansamblis „Cosmos“ laulnud Jānis Ozols.
Lisaks koorikonkursile osalevad noored koorilauljad Celia Roose, Kelly Veinbergi ning Mats Piho juhendatud rahvamuusika ja -tantsu töötubades. Värskelt õpitu tuleb ühiselt esitusele õhtusel emakeelepäeva kontserdil.
Konkurss-festivali raames toimuvad avalikud tasuta kontserdid 14. märtsil kell 20 Pärnu kontserdimajas ning 15. märtsil kell 14 Tori Eesti Sõjameeste Mälestuskirikus.
Festivali korraldab Eesti Kooriühing koostöös eelmise konkursi võitja Pärnu Sütevaka Humanitaargümnaasiumi noortekooriga.